《樟山凹看云作歌》
清代·陈展云

我与流云向上峰，足所踏处云皆封。登临绝顶一矫首，万山脚底青冥濛。

拿云树老怒裂壁，十丈苍根络奇石。冒天冠斗纷蔽亏，云缝坼开天一隙。

我从树杪穿云行，天风梵呗争泉声。云光白上满襟袖，时闻虎气漫空腥。

初疑高唐山，神女方驾鹤，巫山十二正朝行，絪缊一气随风落。

又疑庐山中，匡君骖虬螭，瀑布万丈倒空泻之而化作苍龙飞。

不然云中君，洞天正沈醉，并刀乱剪琼瑶英，散作霞光恣游戏。

不然葛稚川，罗浮初炼丹，九转炉烟吹不灭，至今下界如飞绵。

万峰合气成一色，放眼每愁天地窄。同人咫尺但闻声，细看一笑头俱白。

忽讶身跳雪海中，遍大地如金在镕。忽惊身置盘古世，误入混沌吸元气。

一云才缩一云神，一云如主一云宾。一云闲如丈人尊，一云忙如万马奔。

小云随侍如儿孙，数云骈立如弟昆。妍云诡谲锦绣纹，丑云礌磊狻猊蹲。

千百万状云无定，云云一气相合并。为狮为象为凤麟，为鼓为旗为戈刃。

人出云相触，人来云相迎。松桧罅中云渗漏，峰峦缺处云补平。

是皆神龙出没互变化，掉尾腾掷纷纵横。我行十里日已暮，风吹散作四山雾。

归来大笑谢山灵，此行几被云吞去。

作者简介：陈展云，字砚皋，广东镇平人。举人，官那马知县。有《抗古堂诗集》。